**ЗАДЪЛЖЕНИЯ НА СОБСТВЕНИЦИТЕ/ УПРАВИТЕЛИТЕ НА ЛЕЧЕБНИ ЗАВЕДЕНИЯ**

В Държавен вестник бр. 43/2023 г. са публикувани изменения и допълнения на Наредба № 9/2001 г. за качеството на водата, предназначена за питейно-битови цели, които поставят нови изисквания и задължения на собствениците/управители на т. нар. **приоритетни** обекти, независимо от тяхната собственост (чл. 6а (2), т.3 и чл. 6г) за изготвяне на оценка на риска на вътрешната разпределителна водопреносна система съгласно изисквания, включени в Приложение № 1в към чл. 6г, ал.2 от Наредбата.

**Към приоритетните обекти се отнасят следните лечебни заведения:**

* лечебни заведения за болнична помощ;
* центрове за трансфузионна хематология, домове за медико-социални грижи за пълнолетни лица, центрове за комплексно обслужване на деца с увреждания и хронични заболявания, хосписи, диализни центрове;
* центрове за психично здраве, центрове за кожно-венерически болести, комплексни онкологични центрове.

Собствениците/управителите на изброените лечебни заведения следва да предоставят изготвената оценка на риска на РЗИ-Добрич, кмета на съответната община и водоснабдителната организация, с която имат сключен договор за предоставяне на водоснабдителни услуги. Първоначалното предоставяне на оценката на риска следва да се извърши в **срок до 01.05.2028 г.**

РЗИ-Добрич ще обобщи и ще предостави обобщената информация на Министерство на здравеопазването в **срок до 30.06.2028 г.**

В чл. 6г от Наредба № 9/2001 г. е разписано, че независимо от резултатите от извършената оценка, показателите Legionella и олово, посочени в приложение № 1, таблица Д, се мониторират задължително в приоритетните обекти**.** Във всички случаи на несъответствие, водещо до здравен риск, установено в резултат на оценката на риска, произтичащо от вътрешните разпределителни системи или от свързани с тях продукти и материали, или несъответствие, установено в резултат от мониторинга на показателите Legionella и олово, собствениците/ползвателите/управителите на сградите незабавно следва да уведомят РЗИ-Добрич и да предприемат съответните подходящи мерки, препоръчани от органите на ДЗК, за премахване или намаляване на риска от несъответствието.

При установяване на несъответствие по отношение на допустимите стойности за Legionella, собствениците/ползвателите/управителите на обектите следва да предприемат превантивни мерки съгласно Методично указание за борба с легионелозите, утвърдено със Заповед № РД-09-494 от 25.11.2003 г. на Министъра на здравеопазването, с оглед на предотвратяването и елиминирането на възникването на евентуални епидемични взривове от Legionella.

РЗИ-Добрич е публикувала Методичното указание за борба с легионелозите и актуална информация на своята интернет страница <https://www.rzi-dobrich.org/> , в Раздел Достъп до информация→Нормативни документи→Методични указания и в Раздел Здравен контрол→Контрол на обекти с обществено предназначение.

При нужда от допълнителна информация и съвети собствениците / управителите на гореизброените лечебни заведения могат да се консултират с ВиК Добрич АД или служителите от отдел ДЗК при РЗИ-Добрич.